กองทุนแอสเซทพลัสไทยฟิกซ์3เดือนจ่าย1.51%
บลจ.แอสเซทพลัส ส่งกองทุนเปิดแอสเซทพลัสไทยฟิกซ์ 2/3M ลงทุนในพันธบัตรรัฐบาลไทย อายุ 3 เดือน ขายครั้งเดียววันนี้ - 14 ก.ย. ผลตอบแทน 1.51% ต่อปี
8 ก.ย. 2553

บลจ.แอสเซทพลัส ส่งกองทุนเปิดแอสเซทพลัสไทยฟิกซ์ 2/3M ลงทุนในพันธบัตรรัฐบาลไทย อายุ 3 เดือน ขายครั้งเดียววันนี้ - 14 ก.ย. ผลตอบแทน 1.51% ต่อปี
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า สำหรับแนวโน้มอัตราดอกเบี้ยในช่วงนี้ เห็นว่าอัตราดอกเบี้ยระยะสั้นน่าจะมีโอกาสปรับขึ้นอย่างต่อเนื่องตามแนวโน้มอัตราดอกเบี้ยนโยบาย โดยคาดว่าสิ้นปี อัตราดอกเบี้ยนโยบายน่าจะอยู่ที่ระดับ 2% โดยธนาคารแห่งประเทศไทย (ธปท.) น่าจะมีการปรับขึ้นอัตราดอกเบี้ยในการประชุมครั้งหน้าที่จะมีขึ้นในเดือนตุลาคม ส่วนในการประชุมครั้งสุดท้ายของปีในเดือนธ.ค. คาดว่า ธปท. น่าจะชะลอการขึ้นอัตราดอกเบี้ยเพื่อรอดูสถานการณ์ต่อไป
“หาก ธปท. ปรับขึ้นอัตราดอกเบี้ยนโยบายอีก 0.25% ในเดือน ต.ค. นี้ จะส่งผลให้อัตราดอกเบี้ยนโยบายอยู่ที่ 2% และจะถือว่าเป็นการปรับอัตราดอกเบี้ยรวม 3 ครั้ง ในรอบ 1 ปี ซึ่งก็สอดคล้องกับประเทศเพื่อนบ้านที่มีการปรับขึ้นอัตราดอกเบี้ยนโยบายอย่างต่อเนื่องเช่นกัน เช่น ประเทศเกาหลีใต้ และอินเดีย อย่างไรก็ตาม การปรับอัตราดอกเบี้ยดังกล่าวไม่น่าจะส่งผลกระทบกับผลตอบแทนของพันธบัตรรัฐบาลไทย โดยเฉพาะอย่างยิ่งรุ่นอายุคงเหลือระยะยาวมากนัก เนื่องจากตลาดรับรู้แนวโน้มการปรับดอกเบี้ยและสะท้อนอยู่ในการปรับตัวของอัตราผลตอบแทนบ้างแล้ว” นายวิน กล่าว
นายวิน กล่าวว่า สำหรับผลตอบแทนพันธบัตรเกาหลีใต้ในปัจจุบันได้ปรับตัวลดลงจากผลตอบแทนส่วนเกินที่ได้จากการทำธุรกรรมอัตราแลกเปลี่ยนระหว่างเงินวอนและเงินดอลลาร์สหรัฐฯ ปรับตัวแคบลง เนื่องจากความต้องการเงินดอลลาร์สหรัฐปรับลดลง ขณะที่ Supply เงินดอลลาร์สหรัฐฯ ในตลาดเพิ่มขึ้นจากเม็ดเงินลงทุนต่างประเทศที่ไหลเข้าในตลาดตราสารหนี้ และตลาดหุ้น ในขณะที่อัตราผลตอบแทนของพันธบัตรรัฐบาลไทยระยะสั้นปรับตัวเพิ่มขึ้นจากวงจรดอกเบี้ยขาขึ้น จึงทำให้นักลงทุนหันมาลงทุนในพันธบัตรรัฐบาลไทยมากขึ้น
สำหรับคำแนะนำการลงทุนในกองทุนตราสารหนี้ในช่วงนี้ยังคงแนะนำให้ลงทุนในกองทุนตราสารหนี้ระยะสั้นๆ ไม่เกิน 6 เดือน เพื่อไม่ให้เสียโอกาสผลตอบแทนจากการลงทุนในช่วงดอกเบี้ยขาขึ้นในช่วงเดือนม.ค.-ก.พ. ปีหน้า ซึ่งเป็นช่วงที่คาดว่า ธปท. อาจพิจารณาปรับขึ้นอัตราดอกเบี้ยนโยบายอีกครั้ง 
อย่างไรก็ตามในวันที่ 7-14 ก.ย. นี้ บริษัทฯ จะเสนอขาย IPO กองทุนเปิดแอสเซทพลัสไทยฟิกซ์ 2/3M (ASP-THFIXED2/3M) ซึ่งกองทุนจะพิจารณาลงทุนในพันธบัตรรัฐบาลไทย อายุประมาณ 3 เดือน  โดยสามารถให้โอกาสผลตอบแทนหลังหักค่าใช้จ่ายกองทุน ประมาณ  1.51% ต่อปี
กองทุน ASP-THFIXED2/3M นี้เป็นกลุ่มกองทุนตราสารหนี้ไทยระยะสั้น ไม่เกิน 1 ปี โดยเมื่อครบรอบการลงทุนแล้วกองทุนจะสับเปลี่ยนหน่วยลงทุนอัตโนมัติไปยังกองทุนแอสเซทพลัสตราสารหนี้ (ASP) ซึ่งเป็นกองทุนตราสารหนี้ระยะสั้นที่เน้นลงทุนในพันธบัตรรัฐบาลและตราสารหนี้เอกชนระยะสั้น เพื่อเป็นช่องทางให้ผู้ลงทุนสามารถพักเงินเพื่อรอลงทุนต่อในกองทุนอื่นๆ ได้อย่างสะดวก โดยไม่เสียโอกาสของผลตอบแทน หรือ
หากผู้ลงทุนต้องการไถ่ถอนเงินลงทุนก็สามารถขายคืนได้ทุกวันทำการและได้รับเงินค่าขายคืนในวันทำการ จะช่วยให้ผู้ลงทุนยังคงได้รับผลตอบแทนจากการลงทุนอย่างต่อเนื่อง เนื่องจากนโยบายของกองทุน ASP นั้นเป็นกองทุนตราสารหนี้ ที่ปัจจุบันเน้นลงทุนในตราสารหนี้ภาครัฐและเอกชนระยะสั้นที่มีอันดับความน่าเชื่อถือสูงกว่า A- ผลตอบแทนจึงไม่ค่อยผันผวน และสามารถสร้างโอกาสให้ผู้ลงทุนได้รับผลตอบแทนที่สูงกว่าดอกเบี้ยเงินฝากออมทรัพย์  และมีสภาพคล่องในการลงทุนสูง โดยสามารถไถ่ถอนได้ทุกวันทำการ